钦定古今图书集成/明伦汇编/闺媛典/第030卷 > 《祭杨夫人文》前人
## 钦定古今图书集成/明伦汇编/闺媛典/第030卷 > 《祭杨夫人文》前人

“维元和三年岁次戊子八月辛亥朔十九日己巳，将
仕郎左拾遗翰林院学士太”原白居易，谨以清酌庶
羞之奠，敬祭于杨夫人之灵。惟夫人柔明理性，温惠
保身，静修言容，动中规度。洎承训师氏，作嫔良人，茂
四德而兰幽有香，洁百行而玉莹无玷。发为淑问，著
为芳猷，姻族有辉，闺闱是式。噫！福行何昧，积庆无征。
宜享永年，遽归长夜，浮生若此，永痛如何？呜呼！生必
有涯，如何不没，所甚感者，其惟情乎！故事剧者情易
锺，感深者理难遣。夫人虽从宜室，竟未辞家，畜和顺
之诚，不得施于娣姒，蕴孝恭之德，不得展于舅姑，有
志莫伸，何恨过此。况一婴沈痼，自夏徂秋，伏枕七旬，
姊妹视疾，归榇千里，弟兄主丧，凋桃李之花，夫远不
见，失乳哺之爱，女小未知其使，哀情倍锺。血属洛川
迢递，秦野苍茫，日惨不见，云愁无色。妹孤且病，亲老
尤慈，哭别一声，闻者肠断。居易早聆懿范，近接嘉姻，
维私之眷每深，百恸之情何已？恭陈薄奠，庶鉴悲诚。